Uznesenie Európskeho parlamentu o suchu v Španielsku



Úradný vestník 092 E , 20/04/2006 S. 0414 - 0416



P6_TA(2005)0184 Togo Uznesenie Európskeho parlamentu o Togu Európsky parlament, - so zreteľom na Africkú chartu práv ľudí a národov, - so zreteľom na predchádzajúce uznesenia o situácii v Togu, - so zreteľom na vyhlásenia Komisie a predsedníctva Rady, - so zreteľom na článok 115 ods. 5 rokovacieho poriadku, A. vážne znepokojený vypuknutím násilia po sporných prezidentských voľbách, ktoré sa konali 24. apríla 2005, ktoré stálo život 100 osôb a vyvolalo odchod 18500 utečencov smerom do susedných krajín Beninu a Ghany, B. keďže násilie vypuklo 26. apríla 2005 po tom, ako bol Faure Gnassingbe, syn Eyademu Gnassingbeho, vyhlásený podľa predbežných výsledkov volieb za víťaza so 60 % hlasov proti 38 % Emmanuela Bob-Akitaniho, stojaceho na čele koalície šiestich opozičných strán, C. keďže prezidentské voľby, ktoré sa konali 24. apríla 2005, boli poznačené vážnym porušením pravidiel už pri zostavovaní volebných zoznamov a rozdávaní volebných preukazov a pokračovali brutálnym nátlakom na členov opozície, D. keďže Ústavný súd Toga potvrdil víťazstvo Faureho Gnassingbeho v prezidentských voľbách a odmietol námietky opozície, že voľby boli zmanipulované, E. keďže koalícia opozičných strán spochybnila výsledok volieb a žiada, aby boli voľby vyhlásené za neplatné a ostro odsudzuje vážne porušenie pravidiel, ktoré narušilo volebný proces, F. keďže z viacerých volebných miestností boli volebné urny odvezené ozbrojenými silami ihneď po zatvorení volebných miestností, G. keďže v rozpore s dohodou podpísanou pod záštitou Hospodárskeho spoločenstva západoafrických štátov (ECOWAS) nedostali zástupcovia opozície povolenie zúčastniť sa na činnosti Nezávislej volebnej komisie, H. keďže bolo oznámené, že násilie, ktoré nasledovalo po voľbách, zapríčinilo smrť niekoľkých desiatok osôb a vážne zranenia viac ako 300 osôb, I. keďže medzinárodné reakcie týkajúce sa týchto volieb boli až doteraz rozdielne a Francúzsko a ECOWAS ich označili za uspokojujúce aj napriek niekoľkým porušeniam pravidiel, zatiaľ čo Spojené štáty americké spochybnili legitimitu výsledkov, J. keďže predseda ECOWASu, nigérijský prezident Mamadou Tandja, poslal 1. mája 2005 do Lomé delegáciu s cieľom pokračovať v úsilí zameranom na vyriešenie krízy v krajine a zabránenie ďalšej destabilizácii v tomto regióne, ktorý je už aj tak vážne postihnutý krízou na Pobreží Slonoviny, 1. tvrdo odsudzuje násilný útok polície proti osobám, ktoré spochybnili výsledok volieb, a násilie spáchané na cudzincoch; 2. odsudzuje podpaľačský útok, ktorý úplne zničil Goetheho inštitút v Lomé a vyzýva orgány Toga, aby zabezpečili účinnú ochranu všetkých cudzincov a zahraničných inštitúcií; 3. vyzýva bezpečnostné sily, aby zastavili akékoľvek zneužívanie a zastrašovanie civilného obyvateľstva, zamedzili vyčíňaniu ozbrojených skupín a plnili svoju úlohu pri zachovávaní poriadku za prísneho dodržiavania ľudských práv; 4. žiada, aby bola zriadená nezávislá vyšetrovacia komisia za účelom osvetliť spáchané násilie a aby sa stanovila zodpovednosť s cieľom stíhať a súdiť páchateľov v súlade s právom na spravodlivý proces; 5. domnieva sa, že okolnosti, za ktorých sa dňa 24. apríla 2005 uskutočnili voľby, nie sú v súlade so zásadami transparentnosti, pluralizmu a slobody národa rozhodnúť o svojom osude, ktoré sú zaručené príslušnými regionálnymi a medzinárodnými nástrojmi v tejto oblasti, a že nesmie byť uznaná legitimita orgánov zriadených na základe týchto volieb; 6. zdôrazňuje, že voľby nezodpovedajú podmienkam potrebným pre obnovenie spolupráce medzi Togom a Európskou úniou; 7. žiada orgány Toga, aby zvolali národnú konferenciu, na ktorej by sa zúčastnili opozičné strany a predstavitelia občianskej spoločnosti s cieľom nájsť riešenie krízy a zvážiť konanie nových prezidentských a parlamentných volieb, hodných označenia demokratické, slobodné, spravodlivé a transparentné, pod medzinárodným dohľadom a po preverení volebného zákona a volebných zoznamov; 8. vyzýva Komisiu, Radu a všetky regionálne a medzinárodné inštitúcie, aby sa usilovali o návrat k bezpečnosti a dialógu s cieľom umožniť vedúcim predstaviteľom všetkých politických síl, občianskych a vojenských inštitúcií zapojiť sa do procesu národného zmierenia a riadneho prechodu, v súlade s demokratickým rozhodnutím všetkých obyvateľov Toga; 9. vyzýva členské štáty, aby sa vyhli akémukoľvek jednostrannému vyhláseniu o regulárnosti volieb a aby radšej dosiahli spoločnú pozíciu v rámci EÚ; 10. naliehavo žiada orgány Toga, aby dodržiavali 22 záväzkov prijatých v rámci konzultácií v súlade s článkom 96 Dohody z Cotonou, pokiaľ ide o nastolenie demokracie a dodržiavanie ľudských práv a základných slobôd; 11. domnieva sa, že orgány Toga musia niesť plnú zodpovednosť za akékoľvek akty násilia spáchaného na fyzickej integrite civilného obyvateľstva a zvlášť na predstaviteľoch opozičných politických strán, obrancov ľudských práv a novinárov; 12. poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, Africkej únii a ECOWASu, spolupredsedom Spoločného parlamentného zhromaždenia AKT-EÚ a prezidentovi, vláde a národnému zhromaždeniu Toga. --------------------------------------------------